**מערת הלל ושמאי במירון: עלייתו ושקיעתו של מקום קדוש בגליל**

**1175-1185 – ר' פתחיה מרגנסבורג**

"ובגליל התחתון יש מערה ובפנים היא רחבה וגבוהה. מצד אחד מערה של **שמאי** ותלמידיו, ומצד אחר **הלל** ותלמידיו. ובאמצע המערה אבן שוקעת, אבן גדולה חלולה כמו כוס, ונכנס בבית קיבולה כארבעים סאה ויותר. וכשבאין שם בני אדם הגונים וראו האבן מלאה מים יפחם וירחץ ידיו ומתפלל ויבקש מה שירצה. ואין האבן חלולה מתחת כי אין באין המים מן הקרקע, אלא נעשה אם אדום הגון הא, ואדם שאינו הגון לא יראה המים. ואם ישאבו מן האבן אלף כדי מים, לא תהיה חסרה אלא מלאה כהוויתו, ואין המים נובעין..." (א' יערי, מסעות א"י, 1976, עמ' 51)

**1211 - אגרת ר' שמואל בן ר' שמעון:**

"…משם עלינו לכפר מוראן... ולמטה מן ההר מצאנו קברי הלל ושמאי ושם ל"ו קברים ועליהם כיפה כמין שיש בבית…יש בו ו' כיורים…הראשון מלא מים, והשני יבש...וציוה ראש הגולה והדליקו נר שעווה לחפש ולראות מהיכן מוצא המים לבוא אל הכיורים, ולא מצאנו. ושפכנו מן המים הרבה ארצה ולא חסרו ולא נגרעו כלל. ואותם מים מתוקים מדבש ודבר מופלא הוא מאד... " (א' יערי, אגרות א"י, 1971, עמ' 81).

**אמצע המאה ה-13 - "אלה המסעות" (גרסה נוספת ומאוחרת לה – "תוצאות א"י, ע"פ א' ריינר):**

"...ושם מתקבצין ישראלים וישמעאלים בפסח שני וישראלים מתפללים שם ואומרים מזמורים. וכשהם מוצאים מים בתוך המערה כולם שמחים שהוא סימן שתתברך השנה. והרבה פעמים שלא נמצאו שם מים, ובעת תפילתם היו באים המים כהרף עין... ושם אבן גדולה חלולה מראשה עד למטה לארץ. אומרין כי שם היה מזבח והדם היה שותת ויורד דרך אותו מקום חלול"

**סביב שנת 1285 - ר' דוד הנגיד במירון:**

"והיה הנגיד ר' דוד מתפלל במערת הלל ושמאי ויצאו מים קרים ואז החרים למלשינים. וביום ההוא מתו ת"ק מלשינים בארץ מצרים ולשני חדשים להלן, נשיהם ובניהם נעקרו מן העולם" (סדר הדורות)

**שליש אחרון של המאה ה 14 - רשימת אילן א':**

"… ובגובה הכפר ר' שמעון בן יוחאי קבור בתוך בית מדרשו, ור' אלעזר בנו, ועל קברו של ר' שמעון ציון גדול מפואר אבני גזית והלאה מעט בדרומו של הכפר ר' יוחנן הסנדלר, ולמעלה ממנו מעט בית הכנסת חרב לר' שמעון בן יוחאי. בתחתית הכפר מערת הלל ושמאי מתקבצים בכפר הזה בכל שנה ושנה בפסח שני ט"ו באייר מכל הערים ומכל המדינות הולכים לשם ומתפללים ומתחננים ומשתטחים על קברות הצדיקים שבאותו כפר…" (רשימת אילן א', 'לוח קברות צדיקי א"י', בתוך: צ' אילן, קברי צדיקים בא"י, ירושלים תשנ"ז עמ' 85 והלאה).

**1322 – ר' אישתורי הפרחי:**

"…לדרום גוש חלב…הוא מירון…הוא מרון הנזכר בפרק השוכר את הפועלים גבי קבורת ר' אלעזר ב"ר שמעון בן יוחאי…והם היום שניהם במירון במקום מיוחס לבית המדרש של רשב"י למעלה ממערת הלל ושמאי…" ('כפתור ופרח' פרק י"א)

**1473 – אלמוני איש קנדיאה:**

"אך יבאו העברים שלש רגלים לראות קבורות הצדיקים החשובים הנזכרים **ובייחוד קבורת ר' שמעון בן יוחאי** ויתחננו…לאל יתברך שיתן להם מים…ומיד יבא מטר" (א' יערי, מסעות א"י, 1976, עמ' 113).

**1522 – ר' משה באסולה:**

"...רכבתי למירון... מירון הוא מקום שמן וטוב ומעיין מים טובים, ואין דרים בו יהודים. שם ראיתי מערת רשב"י ובנו ע"ה, והיא סגורה אין מקום להיכנס בה...בשפע ההר לצד מירון שם מערת הלל הזקן ותלמידיו...ויש בה מים מתוקים...ופליאה היא מאין באים שם המים?...כי הכל מעידים ונשבעים כי כשיכנסו שם קהל רב ומתפללים, מיד המים מתרבים ושופכים לארץ, **אמנם בימי לא היה כן.** גם אומרים כי נס אחר נעשה בו, כי באים היהודים שיירה גדולה וכל אחד מדליק נרות תוך המערה סביב, ואם נכנסת בה אישה נידה מיד תכבינה הנרות, כולם מעידים ונשבעים שהוא אמת, **ואנכי לא ראיתי.** אח"כ הלכתי על ההר שכנגד זה, שם שמאי ואשתו בראש ההר...

ובט"ו באייר, שקורין לו פסח שני, עשו שם במירון השיירה גדולה, היו שם יותר מאלף נפשות, כי באו רבים מדמשק...ורוב קהל צפת וכל קהל לבוקיע הוא כפר שיש בו המערה שנטמן בה רשב"י ובנו י"ג שנה... ועמדנו שם ב' ימים וב' לילות חוגגים ושמחים... "

**ליקט: יוסי סטפנסקי, כנס ראש פינה 3, ו-ז אב תשע"ב**